Rome, seconde Aquilee
Cualchidun, leint il titul dal post al varà za riçât in nâs: «Ma cemût? "Roma caput mundi" no pues jessi seconde».
In realtât il titul al è falât, come che al è falât chel stes che dispès al presente Aquilee tant che "seconde Rome".
Cheste scjale gjerarchiche aplicade al mont antîc e à un erôr di fonde, ven a stâi chel di viodi il mont di îr daûr di schemis storiografics contemporanis: une maniere di lei e presentâ la storie che nus puarte fûr di strade.
L'imperi al veve gjenerade une sorte di unitât burocratiche (esercit, burocrazie, control fiscâl...), ma il concet di dipendence di Rome in non di une unitât nazionâl tipiche dal 1800, e je dal dut fûr lûc. Lis particolaritâts etnichis a coesistevin (ancje se no par une cuistion di rispiet des minorancis in clâf moderne, chest o vin di ametilu) e chest aspiet al è inmò plui evident se o fevelìn di religjon paleocristiane, che a Aquilee e à vût un dai esemplis plui sflandorôs.
No soi un storic, o amet i miei limits, ma come che a puedin confermâ studiôs tant che Remo Cacitti e Gabriele Pelizzari, de Universitât di Milan, la societât antighe (e il prin Cristianesim, in particolâr) e jere policentriche, ven a stâi, e je vere che e jere Rome, ma a jerin ancje Aquilee, Cartagjin, Alessandrie, Antiochie... Chest nol significhe che dut al fos perifarie di Rome; sigûr e jere la capitâl dal imperi cuntun valôr simbolic ricognossût di ducj, ma a esistevin altris metropolis che a vevin une grande rilevance dal pont di viste politic, economic, demografic; semplicementri che a jerin difarentis, ognidune cuntune sô dignitât.
Chi no je cuistion di "butâ la crôs" intor a di nissun, ni "volê cirî il pêl tal ûf", si domande dome di tratâ cheste citât come che ancje la Unesco le à definide: "patrimoni de umanitât", e come tâl rispietâle pe sô vere identitât, cence jessi sotans ancje cuant che o varessin ducj i titui par mostrâsi al mont cun braure.
fur_Latn fur_Latn fur_Latn fur_Latn fur_Latn fur_Latn fur_Latn